**Femeia se va opri-n pragul fericirii**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vom pierde şi noaptea aceasta neîncepută

cu multe clipe rătăcite-n ungherele inimii

muşcate din foamea somnului întârziat

fără vise şi alte trăiri admirabile

de care să-ţi pară rău.

Se vor duce orele nemiloasei aşteptări,

va înflori pielea pe sânii tăi,

se vor coace-n flăcările silabelor

acoperite de consoane pe sfârcuri

abia rostuind în coaja lor miezul.

Femeia se va opri-n pragul fericirii

de parcă mai departe urmează marea

cu răsăritul lunii din ape,

cu vase de pescuit şi alte siluete la orizont.

Dar unde-i faleza aceea liniştită

pe care trec îndrăgostiţii ca nişte fantome noaptea?

Unde-i farul din golful larg al portului

unde vin şi pleacă vapoare?

Se-ndepărtează-n gânduri şi vise,

plecăm şi noi pe întinderile nedefinite,

ne desprindem de monotonia zilelor,

să zidim în suflet catedrala timpului trecut.